Nyelai Tang Amat
Tusun Ke-19 2   NITIHKA pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual), ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpa ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh (dimusnah @ destroyed), tang ulih bebali (transformed).      ANTU BUYU NYANGKAI Maya kira-kira pukul 10.00 malam anak iya, Umang (nama kangau aja) ti beumur  dua taun  bemain ba belakang speaker, di baruh aikon. Di belakang speaker nya bisi ruang ti umbas endur iya menselit sereta bejalai. Puas ti menselit sereta bejalai tama pansut ari ruang antara speaker enggau dinding semin nya, anak mit nya ketawa lekik-lekik baka ti begagai enggau orang bukai. “Nyelai amat perangai anak aku tu,” pia ku Alicea bejaku kediri dalam ati. “Kada suman anak tu? Ni bisi orang bukai dalam bilik tu kelimpah ari kami dua apai indai iya”. Tekala nya mega, ngerenjang asai bulu pegu iya; lalu iya ngasaika bisi utai nyelai dalam  bilik nya. Enda lama udah nya majak ga anak iya nya, beulah nyelai.    “Bisi ini dia mumy,” ku Umang.      “Sapa nya Umang?” ku Alieca “Ini bisi dia, mumy. Nyin iya dih,” ku Umang. “Ni ini dek?” ku Alicea nanya Umang tang iya nyau majak bejaku sambil ketawa-ketawa. “Apuuu…. nama utai ku anak tu? Ngigau? Enda ga iya nya tinduk,” ku Alicea. Makin takut asai ati iya. Maya nya menyadi lelaki iya tinduk. Semina Alicea enggau laki iya aja ti empai tinduk. Laki iya benung mandi maya nya. Enda lama udah nya, apai anak mit nya pan pansut ari bilik mandi. Senang mimit ati Alecia. Bisi nambah agi pemerani ati, ku iya.   “Bisi ini dia, Dady. Anang kia dek, Dady,” ku anak mit nya bejaku baru. Bebengap ngapa apai iya sambil merening indai iya. Seduai sama beperening pangan diri. “Bau, ngeli iya mumy,” ku anak mit nya bejaku baru. “Nama utai bau?” ku indai iya nanya. “Bau ngeli ini,” ku Umang. Enda seduai kala meda ulah anak seduai baka nya, nyelai.         Tumu pagi hari seiti Alicea nelefon beliau di Kanowit, lalu nusi semua utai ti dipeda iya lemai nya. Beliau nya endang teleba endur iya betanyaka pasal kuasa antu tauka jin.  “Nama utai dipeda anak aku nya, sekali ke iya bedango tauka amat bisi utai dipeda,” ku Alicea. ULIH BEBALI NYADI MENSIA Nitihka penemu beliau nya anak iya bemain enggau antu ti nemu mali diri baka mensia ti dikelala iya. Iya nya ini iya empau. Mula iya meda bajik gamal indu nya, nyau lama –kelama, bebali jai-sejai. Nya ngujungka anak mit nya rari, takut. Antu nya nyadi ari semengat seiku indu dara ti lama udah ninggalka dunya tu suba. Semengat iya enda likun. Engka laban iya mati nyelai sereta merinsa: sebedau rumah ti endur sida menyanak nya digaga perintah. Rumah nya bansa Flat – Kuarters Pengajar ba sekula. “Enti nuan deka muru antu nya, tunu kulit kayu empelanjau, bawang putih enggau bawang mirah. Antu nya enggai ensium bau utai nya,” ku ajar beliau nya. Maya agi mit suba, anak mit nya suba pan kala madahka diri bisi meda utai nyelai dalam bilik sida. Ku iya, bisi meda orang lalu nunjuk tunga ke dinding. Nitihka pansik beliau ti pandai pasal antu, utai ke dipeda anak mit nya sebansa antu (roh) ti baka gamal sebansa kera ti mit. Iya nemu bejelangkit sereta ngerayap ba dinding. Apai enggau indai anak mit nya enda meda. Baka ni sereta nama kebuah anak mit ti beumur kurang ari empat taun ulih meda, antu nya? Kati mata anak mit nya bisi nyelai lansik ari kitai ti besai tuai? Tauka antu nya empu bisi kuasa ngasuh iya ayan ba mata anak mit, tang enggai ayan ba mata orang besai tuai? Engka iya sigi sengaja deka ngachau anak mit, tang enda berani ngachau orang besai tuai? Taun 2012 bulan Jun antu ti digelar orang ti empu cherita tu buyu nyangkai, asai ti bisi datai baru ba rumah iya. Utai nya enda ga dipeda iya. Iya semina bisi berasai geli mimit sereta alit ati mimit. Iya pan nanya beliau ti muai antu nya dulu suba. Kati antu nya tau ulih datai baru? Ukai utai tau ngalitka ati ga antu nya ti datai baru laban antu semina dibuai iya enda jauh ari nya. Iya ulih datai sebarang maya. Nadai orang nemu, nama kebuah? Taja pia, nadai ga utai jai nyadi segenda udah nya.     KEBUAH ANTU ULIH DIPEDA ANAK MIT Nitihka pansik aku empu ari sukut agama, antu enda berani ngachau tauka ayan ba mata orang besai laban iya nemu orang tuai lebih kering ati (mind) bebanding enggau anak mit. Kebuah pia, laban orang ti besai tuai lebih agi kitai ti udah besemak enggau Allah Taala, udah kering ati sereta panjai pikir lalu ngangau pinta tulung Tuhan Jesus, Allah Taala tauka bala malaikat muru sida: laban nitihka pengarap Kristian, bala sitan tauka antu jai takut amat ke Allah Taala, Tuhan Jesus sereta enggau bala Malaikat, lebih agi Sante Michael, penghulu Malaikat. Nya alai, kitai ti seratus peratus arapka Allah Taala anang irauka antu. Antu jai enggau sitan diau di sebarang endur. Iya sigi semampai deka ngachau kitai mensia. Sida sigi amat bisi ba dunya tu. Sida dulu agi nguan dunya tu, sebedau kitai ada ke dunya tu. Aruh takut ga mensia maya tetemuka utai nyelai baka nya, laban nya sigi amat kuasa antu. Kitai mensia sigi enda ulih ngelaban kuasa sida, enti enda ngena kuasa Allah Taala. Tang enti semengat kitai kering sereta arapka Allah Taala, kitai mensia anang takutka kuasa antu, laban kitai ulih minta tulung ari Allah Taala muru sida, lalu sida enda berani ngachau kitai mensia ti ngambu Allah Taala ke Apai kitai ti Besai Kuasa. Nya alai, kitai orang Kristian anang irauka kachau tauka penguji bala antu jai tauka sitan: tang anang ga kitai nundi sida. Anang mega sumbung ba mua sida. Anang ‘mencabar’ sida. Anang bejaku kasar enggau sida. Besampi sereta guna jaku alus muru sida ari pengidup kitai mensia; ambika sida bebasa sereta nangi ngachau sereta takut beduan kitai. Taja pia, anang mega bepangan, bebakih lalu kelalu nundukka sida, enggaika sida nguna tubuh kitai mensia, enggaika  sida ulih nguna kuasa kitai mensia kena ngelaban tauka ngachau mensia bukai. (Cherita tu ditusi Alecia Anak Angking, SMK Sibu Jaya 2012)    (Betampung ba Tusun Ke-20  minggu nyin ila) Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti ‘diizinNya’ aku deka datai ba endur kita.     Oleh HARRY USUP UMBAR 
See author's posts
